《观水》
宋代·刘敞

楚山积阴霖，百谷盛号怒。虎豹亡其曹，蛟龙失所据。

势排苍崖列，力与巨石注。顷刻浮青天，微茫浸高树。

兹城依平原，自古北悬瓠。垫溢安敢辞，漂浮实所惧。

禹功不可及，河伯欲谁恶。宁以蛙龟欢，姑为下民蠹。

筑防力不足，疏泻志犹慕。安得鞭冯蠵，从兹万里骛。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。